Kannar áhuga á stofnun hollustuvöruverslunar Tvítug stúlka á Akranesi , Anna Kvaran , er þátttakandi í Frumkvöðlasmiðju á vegum Vinnumálastofnunar og Símenntunarmiðstöðvarinnar á Vesturlandi . Sem verkefni við skólann hefur hún hrundið af stað könnun um hvort áhugi sé fyrir opnun lítillar verslunar með lífrænar hollustuvörur á Akranesi . Anna segist hafa farið í Frumkvöðlasmiðjuna eftir að hún missti vinnuna um áramótin . “ Mér fannst þetta nú ekkert spennandi þegar mér var boðið í þetta fyrst , en þetta er frábært nám og nú bíður maður spenntur eftir hverjum degi . Leiðbeinendur eru góðir og það hafa komið margar viðskiptahugmyndir fram . Í mínum hópi er til dæmis verið að vinna að fimm hugmyndum núna . Það taka allir eitthvað fyrir á sínu áhugasviði , ” segir Anna . Hún byrjaði á að gera könnun á Facebook síðunni sinni og fékk góð viðbrögð . Síðan fór könnunin inn á skessuhorn.is og þá jukust viðbrögðin . “ Núna eru komnir um 230 sem hafa tekið þátt í könnuninni og 90% þeirra segjast myndu koma oft í svona verslun en aðeins 8% segjast aldrei myndu koma . Ég er því mjög bjartsýn á þetta . Ég þarf meira að segja ekki að hafa fyrir því að finna nafn á verslunina því ótal hugmyndir um það eru komnar fram . ” Nánar er rætt við Önnu í Skessuhorni sem kom út í dag .